作者:柳宗元
標題:韋道安
內容:道安本儒士，頗擅弓劍名。二十遊太行，暮聞號哭聲。疾驅前致問，有叟垂華纓。言我故刺史，失職還西京。偶為群盜得，毫縷無餘贏。貨財足非吝，二女皆娉婷。蒼黃見驅逐，誰識死與生。便當此殞命，休複事晨徵。一聞激高義，眥裂肝膽橫。掛弓問所往，趫捷超崢嶸。見盜寒澗陰，羅列方忿爭。一矢斃酋帥，餘黨號且驚。麾令遞束縛，纆索相拄撐。彼姝久褫魄，刃下俟誅刑。卻立不親授，諭以從父行。捃收自擔肩，轉道趨前程。夜發敲石火，山林如晝明。父子更抱持，涕血紛交零。頓首願歸貨，納女稱舅甥。道安奮衣去，義重利固輕。師婚古所病，合姓非用兵。朅來事儒術，十載所能逞。慷慨張徐州，朱邸揚前旌。投軀獲所願，前馬出王城。轅門立奇士，淮水秋風生。君侯既即世，麾下相欹傾。立孤抗王命，鐘鼓四野鳴。橫潰非所壅，逆節非所嬰。舉頭自引刃，顧義誰顧形。烈士不忘死，所死在忠貞。咄嗟徇權子，翕習猶趨榮。我歌非悼死，所悼時世情。